Jesper Petersen (S), 2026-01-06:
Som forslagsstillerne selv skriver fra starten af beslutningsforslaget, er der tale om en genfremsættelse af et tidligere forslag, som i sidste folketingssamling blev afvist af Folketinget.
Det formoder jeg at det vil blive igen, men det står selvfølgelig partier frit for – sådan skal det være – at fremsætte forslag her i Folketinget og få diskuteret de forslag, de har.
Igen synes jeg også ved det her forslag, at det er godt lige at tage historikken lidt med, inden vi fortsætter.
For jeg synes, det er vigtigt at sige, at heldigvis har mange års udbygning af vedvarende energi i Danmark ført til, at vi producerer strømmen fra fortrinsvis vedvarende energikilder nu.
Det er i meget høj grad grøn strøm, der er i danskernes stikkontakter, og forurenende kulkraftværker er i høj grad blevet afløst af vindmøller til havs og på land og af solceller både på tage og i større anlæg på marker.
Socialdemokratiske Svend Auken og andre forkæmpere mødte meget modstand i sin tid, men heldigvis lykkedes det jo at få sat skub i en grøn omstilling i Danmark, som samtidig understøttede den store industri, som tusindvis af danskere har et godt job i i dag.
Så der er sket meget, men fremskrivningerne viser jo også, at vi fortsat skal bruge mere grøn strøm i Danmark til at elektrificere vores samfund – i industrien, i varmeforsyningen, i transport osv. Udbygningen af vedvarende energi er med til at mindske Danmarks klimabelastning og nå de klimamål, som mange i Folketinget jo bakker op om, men som den blå blok i Folketinget ikke gør.
I hvert fald er der stor splid mellem forskellige partier.
Det er også med til at øge Danmarks energiuafhængighed, at vi producerer den grønne strøm, og den store grønne strømproduktion giver billigere strøm til danskerne.
Vi er i den gode ende, når det kommer til lave energipriser i Europa, og vi får fuld valuta for det de næste 2 år, hvor der praktisk talt ikke er nogen elafgift i Danmark.
Da jeg tjekkede min strømapp første gang i 2026, tror jeg at prisen var 60 øre for en kilowatt-time her i starten af januar, og det, man sparer på strømmen, gør jo ikke mindst en forskel for lavindkomstfamilierne og giver i det hele taget danskerne bedre råd, når de er ude at købe ind.
Det kan synes lidt som en omvej i forhold til dagens debat, men alligevel hører det jo med, fordi de billigste ekstra kilowatt-timer, vi kan få i Danmark, kommer fra vedvarende energi.
Så det bør vi ikke udelukke fra Folketingets side, heller ikke i de energiparker, som forslaget her vil sætte en kæp i hjulet på.
Statslige energiparker, som vi taler om, er på sin vis et misvisende navn, for det er alene op til kommunerne at beslutte, om der skal være en energipark hos dem.
Andre er meldt ind af opstillere, af virksomheder, men også de bliver kun til noget med kommunal opbakning i ryggen, ellers ikke.
Jeg synes, det er rigtigt, at det er sådan, at kommunale folkevalgte og forvaltninger med deres lokale kendskab og nærhed til borgere og andre lokale hensyn træffer beslutningen.
Det er vigtigt, at der tages de fornødne hensyn, når man planlægger og opstiller VE på land, både fordi sådan bør det være af ren ordentlighed, men det er jo simpelt hen også et krav og en rettighed for borgerne, herunder med de forskellige modeller for kompensation, som findes i dag.
Jeg er glad for, at vi i efteråret fik lavet en aftale om at øge kompensationen til naboer til solcelleanlæg, stille skærpede krav til opstillerne og give bedre vilkår for at få solceller på kommunale tage.
Det er Det Konservative Folkeparti heldigvis med på.
Til gengæld er Danmarksdemokraterne mærkeligt nok imod den politik ligesom Liberal Alliance og Dansk Folkeparti.
Så alt i alt håber jeg, at man fornemmer, at vi ikke kan bakke op om det forslag her.
Vi synes, det er vigtigt, når man planlægger, at man så gør sig umage, at man tager hensyn, at man gennemfører ordentlige processer, og at der skal være kommunal opbakning for at have f.eks. en statslig energipark.
Men selve det at sige, at det vil vi nu forbyde, at det må kommunerne ikke længere bede om at få, er vi ikke tilhængere af.
Så vi vil fra Socialdemokratiets side være imod det her beslutningsforslag.
Moderaternes ordfører kan ikke være til stede ved debatten i dag og har bedt mig om at meddele her, at også Moderaterne vil stemme imod forslaget.